Al meer druk op Weste om Russiese opmars te stuit | Maroela Media
Al meer druk op Weste om Russiese opmars te stuit
Rook hang in die lug bo Kiëf, nadat die stad Woensdagoggend deur 'n vlaag ontploffings geruk is. (Foto: Aris Messinis/AFP)
Die VSA sal na verwagting Woensdag 'n aankondiging oor nóg hulp aan Oekraïne doen, terwyl daar al hoe meer druk op Westerse leiers is om die Russiese bombardering van burgerlikes te stuit en vredesamesprekings stadig vorder.
Volgens 'n Withuis-amptenaar sal pres. Joe Biden vandag aankondig dat nog weermaghulp ten bedrae van $800 miljoen – wat onder meer teentenk- en lugafweermissiele sal insluit – aan Oekraïne beskikbaar gemaak sal word. Die weermaghulp het tot dusver gehelp om Rusland se drie weke lange inval tot 'n slakkepas te verstadig.
Die pakket bring die algehele hulp wat net in die laaste week aan Oekraïne beskikbaar gestel is, op $1 miljard (sowat R15 miljard) te staan.
Oekraïense pres. Wolodimir Zelenski sal terselfdertyd die Amerikaanse kongres toespreek en hy sal na verwagting opnuut pleit vir bondgenote van die Noord-Atlantiese Verdragsorganisasie (Navo) om regstreeks in te gryp om die Russiese aanvalle te stuit.
In 'n laataandboodskap het Zelenski sy beleërde landgenote gevra om voort te veg teen Rusland se aansienlik sterker weermag, selfs al het hy daarop gesinspeel dat die konflik met 'n onderhandelde skikking beëindig kan word.
"Alle oorloë eindig met 'n ooreenkoms," het hy gesê en verwys na 'n "moeilike" maar "belangrike" ronde gesprekke tussen verteenwoordigers van Kiëf en Moskou.
"Die vergaderings duur voort. Ek verneem die posisie tydens die gesprekke lyk nou meer realisties. Ons het egter nog tyd nodig sodat die besluite wat geneem word, in die belang van Oekraïne is."
Daar was die afgelope paar dae 'n toename in Russiese aanvalle op burgerlike teikens, ook in Kiëf en die beleërde hawestad Marioepol, waar vlugtelinge vertel van moeilike ontsnappingspogings en lyke wat in die strate lê en verrot.
Meer as drie miljoen Oekraïners het reeds oor die grens gevlug en in hierdie stadium is daar nog geen werklike sprake van 'n vreedsame oplossing nie.
Russiese pres. Wladimir Poetin het Dinsdag 'n reeks aanvalle op Kiëf geloods wat minstens vier lewens geëis het. Die aanval het ook 'n brand veroorsaak wat deur 'n sestienverdiepingwoonstelgebou gewoed het.
Westerse militêre kenners glo Rusland wend hom toenemend tot lugaanvalle nadat die grondaanvalle gestuit is – en as moontlike stukrag in onderhandelings.
"Hulle het gevind dat hul grondaanvalle nie goed slaag nie en waar hulle vordering maak, is dit teen enorme koste wat nie volhoubaar is nie," het Mick Ryan, 'n afgetrede Australiese generaal, gesê.
"Hulle moet nou na Plan C oorskakel, wat die bombardering van stede en die terrorisering van burgerlikes is met die hoop dat Oekraïners een of ander vorm van politieke ooreenkoms sal bereik," sê Ryan.
"Wat die Russe doen, is om ons eie menslikheid teen ons te gebruik en Zelenski se menslikheid teen hom."
Zelenski het vroeër aan Oekraïners gesê hulle dalk daarvan moet vergeet om by Navo aan te sluit. Die kans daarop was nog altyd skraal, maar een wat Rusland herhaaldelik voorgehou het as regverdiging vir die inval.
Leiers van Pole, die Tsjeggiese Republiek en Slowenië het Kiëf pas besoek en al drie vra vir 'n taaier Westerse benadering teenoor Moskou. Pole se adjunkpremier, Jaroslaw Kaczynski, het gevra vir die ontplooiing van 'n Navo-sending of 'n ander internasionale vredesmag "wat hom sal kan verdedig en op Oekraïnse grondgebied bedryf kan word".
Die oproepe het 'n louwarm ontvangs in die Weste gehad, waar vrese bestaan dat só 'n stap 'n katastrofiese oorlog met kernbewapende Rusland kan veroorsaak.
Westerse lande het eerder verkies om Rusland op diplomatieke en ekonomiese vlak te isoleer.
Hulle het verwoestende sanksies ingestel, wat beteken Rusland sal moontlik binnekort nie meer in 'n posisie wees om sy skuld te diens nie. Die land is boonop uit verskeie internasionale politieke en sportgeleenthede gedwing.
Kyk! Rocker Rod Stewart vul self slaggate
Drie joernaliste sneuwel in Rusland-Oekraïne-oorlog
Dis goed dat ons regering besef dat hul nie Rusland kan steun nie, want die Weste se sanksies snerp soos ñ Siberiese winter oor rusland